Investigadors del Grup de Recerca en Tecnologia d'Estructures de la Universitat Politècnica de Catalunya (UPC), juntament amb les empreses Givasa, Servià Cantó, Eiffage Infraestructuras i Applus+ IDIADA, han dissenyat i construït un prototip de barrera protectora de formigó per a vies interurbanes.
La nova barrera, en comparació amb les de formigó prefabricades in situ instal•lades fins ara, redueix el grau de severitat de l'impacte dels vehicles en cas d'accident i, per tant, les lesions que puguin patir les víctimes.
Assaigs d'impacte d'un vehicle sobre la barrera de formigó
Aquest nou model de barrera, pioner a Europa, a més, és més econòmic i respectuós amb el medi ambient que les solucions existents, ja que permet reduir entre un 3 % i un 10 % el consum de formigó respecte de les alternatives similars.
Això comporta una disminució d'entre 13 i 55 tones de formigó per quilòmetre de barrera construïda i una reducció de l'emissió de CO 2 d'entre 1,60 i 6,60 tones per quilòmetre de barrera construïda.
Des del punt de vista econòmic, la nova barrera és més competitiva que les de formigó prefabricades.
Així mateix, a diferència del que passa amb les barreres metàl·liques, requereix un manteniment pràcticament nul, ja que no cal desinstal·lar-ne cap tram després del sinistre d'un turisme, amb la qual cosa es minimitzen les afectacions al trànsit en cas de reparació
La barrera que s'ha creat permet reduir el grau de les lesions en les víctimes dels accidents després de l'impacte, si la comparem amb les de formigó que existeixen actualment.
La millora s'ha aconseguit, d'una banda, optimitzant la distància entre les juntes de retracció (és a dir, els talls parcials de la barrera); de l'altra, mitjançant la configuració del material (formigó reforçat) i l'adequació del contacte directe o la fricció amb el sòl.
A més, s'ha millorat la forma del perfil de la barrera i ara es garanteix que el vehicle es pugui redireccionar de manera gradual i suau, per evitar que es perdi el control de la conducció o que s'envaeixi el carril contrari i els adjacents que van en la mateixa direcció.
Aquest model ja s'ha instal·lat a les autopistes C-33 (a Mollet del Vallès) i AP-7 (al nus del Papiol), a l'autovia A-14 (a Lleida), a la carretera C-58 (a Vacarisses i Castellbell i el Vilar), així com al pont Fernando Reig a la carretera N-340 (a Alcoi, Alacant) i a l'M-506 (a Chapinería, Madrid).
El 2017 està previst que s'instal·li a les carreteres C-55 i B-112 (a Collbató), N-IIz (a Castellolí) i BV-4025 (a Cercs), i a l'autovia C-32 de Castelldefels (al tram abans de la sortida de les costes del Garraf).
Les sortides de la via són els accidents en carretera més habituals i amb conseqüències més greus.
L'any 2015, en vies interurbanes d'Espanya es van registrar 1.126 víctimes mortals i 4.843 persones ferides.
En aquest tipus de carreteres, el percentatge més elevat de morts, el 40 %, es va produir arran d'accidents en què el vehicle va sortir de la via, segons dades de la Direcció General de Trànsit (DGT).
En el cas de Catalunya, el mateix any, es van comptabilitzar 176 víctimes mortals i 891 persones ferides greus, mentre que el 36 % de les morts van ser a causa de sortides de la via de circulació, segons dades del Servei Català de Trànsit.